Il-Qorti lliberat raġel mill-Ħamrun li kien akkużat li kkorrompa tifla wara rapport falz li sar fil-konfront tiegħu minn bint is-sieħba tiegħu wara li ma approvax ir-relazzjoni li kellha mal-għarus tagħha. Il-Qorti qalet li tinsab konvinta li l-motivazzjoni vera wara r-rapport li sar kontra l-akkużat kien il-fatt li hu, flimkien ma’ ommha, ma qabilx mal-għarus li kienet qed toħroġ miegħu . F’dan il-każ ukoll il-Qorti ddeċidiet li ma jixxandrux l-ismijiet peress li t-tfal involuti huma minorenni. Is-sieħeb tal-omm kien akkużat li kkorrompa lit-tifla, li weġġagħha u li offenda l-morali pubblika qabel u wara Jannar 2006. Għall-bidu, l-għarus tat-tifla qal lill-Aġenzija Appoġġ li l-akkużat li għandu 47 sena, kien isawwat lill-għarusa tiegħu, liema rapport kien irtirat l-għada. Madanakollu, l-aġenzija kompliet xorta waħda bl-investigazzjonijiet tagħha. Uffiċjali kellmu lit-tifla fejn qalet li l-akkużat abbuża sesswalment minnha meta kellha bejn disa’ u 16-il sena. Wara t-tifla għamlet rapport lill-pulizija, fejn allegat li kienet abbużata sesswalment mis-sieħeb ta’ ommha. Fl-istess jum li t-tifla għamlet ir-rapport mal-pulizija, ommha għamlet rapport kontra l-għarus tat-tifla fejn qalet li huwa kellu x’jaqsam sesswalment magħha. Il-Qorti sabet li l-allegazzjonijiet saru wara li t-tifla bdiet toħroġ mal-għarus tagħha u ommha u s-sieħeb tagħha ma approvawx din ir-relazzjoni. Il-Maġistrat Audrey Demicoli nnotat li fir-rapport oriġinali li sar mill-għarus tat-tifla mal-aġenzija Appoġġ qatt ma ssemma abbuż sesswali, iżda meta xehed, huwa qal li l-akkużat kien espona lilu nnifsu mat-tifla fil-preżenza tiegħu. Il-Maġistrat qalet li l-Qorti kienet iffaċċjata b’żewġ verżjonijiet konflinġenti, dik tat-tifla u tal-għarus tagħha u dik tal-akkużat u ta’ qraba tal-familja tiegħu. Il-qraba xehdu li l-akkużat kien missier ta’ eżempju u qatt ma raw għemil żieni min-naħa tiegħu jew xi vjolenza. Il-problemi bdew meta oħthom bdiet toħroġ mal-għarus tagħha u wara li ħarġet mid-dar. Għalih dehru l-Avukat Veronique Dalli u Dean Hili.